Shiasaꞌa soꞌu wane kaꞌi sünain chainjanain waya eere tü aashajaaleekat nümaa Maleiwa,
wantiraakalaka sümaa wane wayuu piuuna kaseyuusü,
ooꞌulaküt süka tü süseyuukat,
tü anuu akanajülü maꞌi neerü namüin na sülaamainkana sükajee tü ooꞌulakaakat.
Shiasaꞌa tü wayuukat,
wachiiruaakuu wamüsü wayakana nümaa Pablo sünain suꞌwaanajakuu sümüin sünain aküjaa wachikü:
—Wayuukana naa,
aꞌyataashii nümüin chi Maleiwa Miyoꞌushikai maꞌi suulia tü waneeirua eekat eein,
na anaa aküjüin jümüin süchikü tü süpünoꞌukat tü oꞌttawaakat suulia müliaa saaꞌu jaainjala.
Kojuya kaꞌi sümakuu sümüin tü pütchikat.
Shiasaꞌa üttapa naaꞌin Pablo sütüma tü shikiisekat,
nuuyanajaakalaka sümaa nümüin sümüin tü süseyuukat:
—Saaꞌu nünülia Jesucristo,
tamüsü paala pia:
¡Pujuitta suulia tü jintutkat!
Shiasaꞌa süchikijeechon nümüin sümüin,
sujuittakalaka suulia.
Shiasaꞌa na sülaamainkana tü wayuukat,
neꞌrüin sünain nnojolüitpain süpüla nakanajüinjanain neerü sükajee shiakat.
Nataꞌülakalaka Pablo otta Silas.
Noꞌunitkalaka naya chamüin süpaꞌamüin pülaasakat namaꞌanamüin na laülaayuukana
otta na akumajüliikana sükuaippa kasa sünain maa namüin:
—Judíokana naa,
neiwaꞌaja aaꞌinrü tü wayuukalüirua yaa suluꞌu tü woumainkat
sünain nekirajüin sünain akuaippaa nnojotkat achekünüin wapüleerua sünain waaꞌinrüinjatüin,
wayakana romanokana.
Shiasaꞌa na wayuukana eejanakana namaꞌaleꞌeya na sülaamainkana tü wayuukat,
napashajaakalaka Pablo je Silas.
Shiasaꞌa na akumajüliikana sükuaippa kasa,
naluwataakalaka sünain saakatünüin tü nasheꞌinkat süpüla naꞌyaajünüinjanain süka wunuꞌu.
Shiasaꞌa,
süchikijee nayounjünüin,
nekerotinnakalaka suluꞌumüin tü püreesaapülekat sümaa sümünüin nümüin chi kaatsetpüꞌükai:
—Pikerotit na wayuukana sümaa piꞌrajüinjatüin maꞌi naaꞌu.
Je chi kaatsetpüꞌükai,
naaꞌinrüin tüü yaawalajaꞌa.
Nikerotirüin naya sümaa niꞌitaain naya chaꞌaya shiinaluꞌu maꞌi tü püreesaapülekat sümaa suꞌuttünüin nasaꞌa süꞌttiraluꞌupünaa wane wunuꞌu süpülajana püreesasü suulia isajüin.
Je süseꞌeruꞌu aikat,
Pablo nümaa Silas,
aashajaashii nümaa Maleiwakai sümaa neeꞌirajüin nümüin.
Je na waneeinnua püreesashiikana,
naapajüin tia.
Shiasaꞌa sükutkujaꞌalaa sümakalaka tü mmakat sümaa süneꞌetirüin maꞌi tü süsaꞌakat tü püreesaapülekat.
Sujutajaakalaka tü soꞌukalüirua süpüshua.
Je sujunuujaakalaka tü kaleenakalüirua noulia na püreesashiikana napüshua.
Je nüchijiraakalaka chi kaatsetpüꞌükai.
Shiasaꞌa wanaa sümaa niirakaain sümüin tü soꞌukalüirua tü püreesaapülekat jutajutalüin,
niyuutakalaka nüchajaruutse süpüla nuꞌuniraainjachin naaꞌin süka isajayaain na püreesashiikana naashin.
Nuꞌwaatakalaka Pablo nümüin:
—¡Nnojo puꞌuniraain paaꞌin!
Anaꞌaya waya wapüshua.
Nnojoishii waya isain.
Shiasaꞌa chi kaatsetpüꞌükai,
nüsaajitkalaka sikoꞌu anakiainjatü nüpüleerua sünain ekeroloo.
Ekerotshi sünain nuwataain maꞌi.
Kutkuttaꞌatshi neꞌe süka mmolüin nia.
Nuꞌttakalaka nuuꞌuleepshimüin Pablo je Silas shiyaawase kojutüin naya nütüma.
Niyuꞌtkalaka naya anooipaꞌamüin sünain nüsakirüin naya:
—Wayuuinnuaa,
¿kasa anaka süpüla taaꞌinrüin süpüla toꞌttaainjachin?
—müshi.
Asouktüshii naya nümüin:
—Pünouja nünain chi Senyotkai Jesús puꞌtteꞌennaiwa nütüma.
Meenaya na eekana pümaa pipialuꞌu,
müleka nanoujale,
oꞌtteꞌenneena.
Shiasaꞌa naashajaakalaka nümüin otta namüin napüshuaꞌa na eekana nümaa nipialuꞌu nüchikü chi Senyotkai.
Nanoujakalaka.
Shiasaꞌa chi kaatsetpüꞌükai,
soꞌuleꞌe aikat tia,
nuꞌlojokalaka tü nalioꞌukat.
Woutiisaleekalaka nia namaa napüshuaꞌa na eekana nümaa nipialuꞌu.
Nümaashii Pablo je Silas nipialuꞌumüin.
Nikitkalaka naya.
Je talatüsü maꞌi naaꞌin chi kaatsetpüꞌükai otta na eekana nümaa nipialuꞌu süka nanoujainapain nünain Maleiwakai.
Shiasaꞌa wattaꞌamüin wattaꞌa maalü,
na akumajüliikana sükuaippa kasa,
najütakalaka waneeirua pulusiiya nünainmüin chi kaatsetpüꞌükai süpüla nüjütüinjachin nüchikü Pablo otta Silas.
Je chi kaatsetpüꞌükai,
nümakalaka nümüin Pablo:
—Na akumajüliikana sükuaippa kasa,
najütira achikichii jia.
Eekanajaꞌaka süpüla juꞌunüin süka anakat akuaippa.
Je Pablo,
nümakalaka namüin na pulusiiyakana:
—Wayakana,
wayuu romanoshii apashii.
Naꞌyaajirüin waya suꞌupala wainma wayuu sümaa nnojoliin wekeraajünüin akuaippa palajana müleka kaainjalashiire waya.
Je nekerotirüin waya suluꞌu tü püreesaapülekat süchikijee.
Je jooluꞌu,
¿najütiree achikichii waya sümaa nnojolüin jaralüin atüjaain waaꞌu?
¡Nnojottaa süpüla tia!
¡Anashii müleka nantüle nayakana sünain ajütaa wachikü!
Je na pulusiiyakana,
naküjakalaka tüü namüin na akumajüliikana sükuaippa kasa.
Je mmotkalaka naya süka naapüin nachikü Pablo nümaa Silas sünain wayuuin naya romano apashii.
Süka jamüin,
nnojotsü aapünüin sünain shiꞌyaajünüinjatüin wane wayuu romano sünain nnojolüin shikeraajünüin akuaippa palajana.
Noꞌunakalaka na akumajüliikana sükuaippa kasa sünain achuntaa süpüla jaliainjanain naya naaꞌin Pablo je Silas.
Najütakalaka nachikü sümaa nachuntüin namüin süpüla nojuittajanain suluꞌujee tü mmakat.
Je nojuittapa Pablo nümaa Silas suluꞌujee tü püreesaapülekat,
noꞌunakalaka shipialuꞌumüin Lidia.
Je süchikijee neꞌrüin na anoujashiikana otta nachijireꞌerüin naaꞌin,
noꞌunakalaka yalejee.